Setu me en-dro tost doc'h ar mor; ne ran ket ar memes fari èl dec'h (pe marse n'on ket get ar memp tro-spered) hag arrestiñ a ran ma oto ur wezh evit mat. A-fed evned eh eus nebeutoc'h a draoù da welet: daou dadorn roueel (tadorne de Belon). Ur plomerig rous a spluj èl mand eo kustumet e dour ur stang bihan. Goelaniged fas du. Ur vrigad evned un tamm tev a dremen a-dreist ma fenn d'ur momant. Ha pa vehe "Coccothraustes coccothraustes" ?  Nag un anv brav e latin ! N'em eus ket c'hoazh gwelet biskoazh ar spesad-se: gros-bec e galleg, Tarveg an hogin e brezhoneg (hogin zo ur seurt frouezh me gav genin); ar re-se o deus ur pigos kreñv a implijont evit torriñ askornoù ar frouezh. Met ne ouiin ket, moarvat ne oa ket int e oa ha n'eo ket c'hoazh hiniv e welin "Coccothraustes coccothraustes" !  Hiniv emañ deiz ar livoù kuzh: ruz-flamm un dervenn get raden en-dro dezhi, du-hont àr an dorgenn, ruz-poazh ar broñs agroaz (églantier)... hag orañjez  ur liken kurius, brav-tre, a gaver dreist-holl àr ar gwez-frouezh: ar lagad aour (Teloschistes chrysophthalmus). N'eo ket ken dibaot-se dre amañ, rak soñjet em boa e-raok sellet a-dostoc'h doc'h ar gwez kerez noazh: "Marse eh eus ag ar lagad aour amañ", hag e oa ! Met e lec'hioù arall eo dibaot ha ma welit ar liken-se, soñjit un tamm er chañs ho peus ! N'em eus ket studiet an traoù, met seblant a ra int stank a-walc'h en-dro d'ar mor kreizdouar: marse e toujont ar goañv hag ar skorn, setu petra zo kaoz en o  c'haver e-kostez ar mor e Breizh. Plijadur a ra din o gwelet, seul gwezh, memes e jardrin ma zud: na bout o gwelemp a-c'houde pell er wezenn-kerez hor beze plijadur doc'h o saludiñ hogozig bemdez.  Profitiñ a ran evit sellet doc'h ar broñs kerez, tolpet a strolladoù; brav int get o liv un tamm ruz get bevennoù sklaeroc'h; soñjal a ran er goañv a dremenont get pasianted e-raok digor d'an nevez-hañv; bamet on get un dra ker simpl: seblant mat ! Ha pa lâran ker simpl, n'eo ket, rak ret e vez dezhe stourm  doc'h ar skorn, ha sur a-walc'h o deus un "truk" bennak.  E-raok monet kuit e welan an heol ruz-tan er mervent, mesket get un nebeut kogus; rezi ag amzer yen ha dizolo a zo !